Γνωμοδότηση της Οικονομικής και Κοινωνικής Επιτροπής για την "Πρόταση οδηγίας του Ευρωπαϊκού Κοινοβουλίου και του Συμβουλίου για την 23η τροποποίηση της οδηγίας 76/769/ΕΟΚ του Συμβουλίου σχετικά με τους περιορισμούς κυκλοφορίας στην αγορά και χρήσεως μερικών επικίνδυνων ουσιών και παρασκευασμάτων (ουσιών που έχουν ταξινομηθεί ως καρκινογόνες, μεταλλαξιογόνες ή τοξικές για την αναπαραγωγή - Κ/Μ/Τ)"

(2001/C 311/02)

Στις 19 Ιουνίου 2001 και σύμφωνα με το άρθρο 95 της Συνθήκης περί ιδρύσεως της Ευρωπαϊκής Οικονομικής Κοινότητας, το Συμβούλιο απεφάσισε να ζητήσει τη γνωμοδότηση της Οικονομικής και Κοινωνικής Επιτροπής για την ανωτέρω πρόταση.

Το τμήμα "Ενιαία αγορά, παραγωγή και κατανάλωση", στο οποίο ανατέθηκε η προετοιμασία των σχετικών εργασιών, επεξεργάστηκε τη γνωμοδότησή του στις 25 Ιουλίου 2001 με βάση την εισηγητική έκθεση του κ. Colombo.

Κατά την σύνοδο 384η ολομέλεια της 12ης Σεπτεμβρίου 2001, η Οικονομική και Κοινωνική Επιτροπή υιοθέτησε ομόφωνα την ακόλουθη γνωμοδότηση.

1. Αντικείμενο της πρότασης

1.1. Σκοπός της παρούσας πρότασης είναι η ενημέρωση των σημείων 29, 30 και 31 του προσαρτήματος που προβλέπεται από το παράρτημα 1 της οδηγίας 76/769/ΕΟΚ(1) που απαγορεύει τη χρήση των ουσιών που περιλαμβάνονται στο εν λόγω παράρτημα που θεωρούνται ως καρκινογόνες, μεταλλαξιογόνες ή τοξικές για την αναπαραγωγή. Η πρόταση βασίζεται στις διατάξεις της οδηγίας 94/60/ΕΚ(2) που επιβάλλει στην Επιτροπή την υποχρέωση να υποβάλλει στο Ευρωπαϊκό Κοινοβούλιο και στο Συμβούλιο, εντός εξαμήνου από της δημοσιεύσεως των νέων ταξινομήσεων, προτάσεις για την προσθήκη και άλλων ουσιών.

1.2. Με τη σταδιακή προσαρμογή στην τεχνική πρόοδο του παραρτήματος 1 της οδηγίας 67/548/ΕΟΚ(3), στο σημείο 29 θα προστεθούν συνεπώς 14 ουσίες ταξινομημένες ως καρκινογόνες, στο σημείο 30 τρεις ουσίες που έχουν ταξινομηθεί ως μεταλλαξιογόνες και στο σημείο 31 οκτώ ουσίες που έχουν ταξινομηθεί ως τοξικές για την αναπαραγωγή.

1.3. Σκοπός της πρότασης, όπως και των προηγούμενων, είναι η ολοένα και υψηλότερη προστασία της υγείας του ανθρώπου και του περιβάλλοντος με τη δημιουργία των όρων για την ορθή λειτουργία της ενιαίας αγοράς. Με την πρόταση αυτή προστίθεται ένας ακόμη κατάλογος ουσιών οι οποίες, 20 ημέρες μετά από τη δημοσίευση στην Επίσημη Εφημερίδα, θα προστεθούν στις ουσίες που περιλαμβάνονται στο προσάρτημα σχετικά με τα σημεία 29, 30 και 31 του παραρτήματος 1 της οδηγίας 76/769/ΕΟΚ.

1.4. Τα κράτη μέλη καλούνται να εφαρμόσουν τις διατάξεις της παρούσας οδηγίας 18 μήνες μετά τη θέση σε ισχύ αυτής, σύμφωνα με τους κανόνες που έχουν συμφωνηθεί από τα ίδια τα κράτη μέλη.

1.5. Η προσφυγή στην "τροποποίηση" αποτελεί σύμφωνα με την Επιτροπή το μοναδικό μέσο για την επίτευξη των στόχων αυτών, δεδομένου ότι ο "καθορισμός των στόχων" δεν επαρκεί για να εξασφαλιστεί υψηλό επίπεδο προστασίας της υγείας και της ασφάλειας των καταναλωτών.

2. Γενικές παρατηρήσεις

2.1. Η ΟΚΕ, επί τη βάσει των επιστημονικών προβληματισμών που έχουν υιοθετηθεί, επί τη βάσει της απουσίας οικονομικών συνεπειών και επιπτώσεων στην απασχόληση, επί τη βάσει μιας περιορισμένης χρήσης των ουσιών αυτών και επί τη βάσει μιας έγκυρης ενημέρωσης προς τις επιχειρήσεις για την αντικατάσταση του ουσιών αυτών, υποστηρίζει την πρωτοβουλία της Επιτροπής η οποία κινείται προς την κατεύθυνση (που ανέκαθεν υποστήριζε η ΟΚΕ) της προστασίας της υγείας των πολιτών, της ασφάλειας και του περιβάλλοντος.

2.2. Εν τούτοις θεωρεί ότι παρόμοιες πρωτοβουλίες αποτελούν συχνά καθυστερημένη παρέμβαση όσον αφορά την προστασία και, προς τούτο, ζητεί με την ευκαιρία αυτή να προωθηθεί ταχέως το "Λευκό Βιβλίο - στρατηγική για μια μελλοντική πολιτική στον τομέα των χημικών ουσιών", το περιεχόμενο του οποίου αποτελεί, με προληπτικό τρόπο, σημαντική βάση προκειμένου να συμφιλιωθεί η ύπαρξη υψηλού επιπέδου προστασίας της ανθρώπινης υγείας, της ασφάλειας και του περιβάλλοντος με την προαγωγή της καινοτομίας και της ανταγωνιστικότητας της χημικής βιομηχανίας.

2.3. Η ΟΚΕ επαναλαμβάνει την πρότασή της σχετικά με την αναθεώρηση της βασικής οδηγίας δεδομένου ότι αποτελεί την 23η τροποποίησή της. Η εν λόγω αναθεώρηση δεν θα πρέπει σε καμία περίπτωση να καθυστερήσει λόγω των εργασιών σχετικά με το Λευκό Βιβλίο για τα χημικά προϊόντα.

Βρυξέλλες, 12 Σεπτεμβρίου 2001.

Ο Πρόεδρος

της Οικονομικής και Κοινωνικής Επιτροπής

Göke Frerichs

(1) ΕΕ L 262 της 27.9.1976, σ. 201.

(2) ΕΕ L 365 της 31.12.1994, σ. 1.

(3) ΕΕ B 196 της 16.8.1967, σ. 1.